Τζαννετάκης Γρηγοράκης

Ο Τζαννετάκης Γρηγοράκης (1785 - 1868) ήταν Έλληνας οπλαρχηγός και πολιτικός.

Βιογραφικά στοιχεία 

Γεννήθηκε στο Γύθειο και ήταν γιος του Γεωργάκη Γρηγοράκη και της Μαρίας Βενετζιανάκη. Από την πλευρά του πατέρα του καταγόταν από την οικογένεια Γρηγοράκη και ήταν εγγονός του Τζανήμπεη ενώ από την πλευρά της μητέρας του ήταν εγγονός του Παναγιώταρου Βενετζιανάκη. Κατά την επανάσταση του 1821 έλαβε μέρος στον αγώνα με δικό του στρατιωτικό σώμα καταλαμβάνοντας τη Μονεμβασία, της οποίας διετέλεσε πρώτος φρούραρχος. Λόγω εσωτερικών διαμαχών αποσύρθηκε στη Μάνη. Το 1844 προβιβάστηκε σε Υποστράτηγο.

Υπήρξε πληρεξούσιος Πελοποννήσου στην Β΄ Εθνοσυνέλευση Άστρους. Μετά την απελευθέρωση του ελληνικού κράτους εξελέγη πληρεξούσιος Γυθείου στη Συνέλευση του 1843 και επανεξελέγη βουλευτής στις εκλογές του 1844 και σε αυτές του 1847. Στις 18 Οκτωβρίου 1847 διορίστηκε γερουσιαστής.

Το 1829 κατασκεύασε τον ομώνυμο πύργο στη νήσο Κρανάη Γυθείου, ο οποίος δωρήθηκε από τον απόγονό του, πρωθυπουργό Τζαννή Τζαννετάκη, στον ΕΟΤ.

Απεβίωσε στο Γύθειο το 1868. Τα παιδιά του, Πιέρρος και Θεόδωρος Τζαννετάκης, υιοθέτησαν ως οικογενειακό επίθετο, κατά τα έθιμα της εποχής, το όνομα του πατέρα τους και έτσι το οικογενειακό επίθετο Γρηγοράκης μεταβλήθηκε σε Τζαννετάκης.

Παραπομπές  	

Βουλευτές Γυθείου
Οικογένεια Γρηγοράκηδων
Έλληνες αξιωματικοί του Στρατού Ξηράς
Έλληνες Γερουσιαστές
Αγωνιστές του 1821